Russiske grænsevagter på Nordpolen - Altinget: arktis
Af Andreas Krog | 20. april 2017 kl. 8:00 | Print
Syv soldater fra Ruslands grænsevagttjeneste FSB nåede i midten af april Nordpolen i fuld kampuniform med automatgeværer. Det viser et tv-indslag fra den russiske tv-station TV21, som mødte soldaterne i Murmansk Lufthavn, da de kom tilbage.
Turen til Nordpolen var en del af en arktisk træningsøvelse, som FSB-vagterne gennemførte. Først fløj de fra Murmansk til Nagurskoye Airfield på øen Alexandra Land i øgruppen Franz Josef Land.
Nagurskoye er Ruslands nordligste grænsestation og samme base, som Ruslands præsident Vladimir Putin besøgte i slutningen af marts forud for det arktiske topmøde i Arkhangelsk. Her talte Putin om, at en styrkelse af landets militære tilstedeværelse i Arktis bør prioriteres højt.